钦定古今图书集成/历象汇编/庶征典/第079卷 > 《东岳清源洞祈晴疏》文天祥
## 钦定古今图书集成/历象汇编/庶征典/第079卷 > 《东岳清源洞祈晴疏》文天祥

“三农之望有秋，亶云至切；六月而得甘雨，顾以为忧。
盖南邦田事之最先，而闰岁天时之尤蚤。瞻平畴之
绮错，蔚多稼之云连。父老相夸，谓积年之未睹；妻孥
共喜，幸一饱之可期。傥未息于霑霈，将有妨于刈获。
垂成而毁，兹岂造物之心；转戚为忻，特烦弹指之力。
愿赐兼旬之明霁，庶偿终岁之勤劳。”沥恳输诚，鞠躬
俟命。